৭ দিনের মাথায় একই স্থানে বাসচাপায় ছেলের মৃত্যু: ২৬৩ দিনে ঝরল ২১২৯ প্রাণ
ঢাকার ধামরাইয়ে সড়ক দুর্ঘটনায় বাবার মৃত্যুর ৭ দিনের মাথায় রোববার একই স্থানে বাসের ধাক্কায় ছেলের মৃত্যু হয়েছে। এ ঘটনায় শোকে স্তব্ধ ও বিস্মিত হয়েছেন স্বজন ও স্থানীয়রা। একই দিন এবং শনিবার রাতে দেশের বিভিন্ন স্থানে সড়কে প্রাণ হারিয়েছেন আরও ৮ জন। চট্টগ্রাম, দিনাজপুর, নওগাঁ, ফরিদপুরের মধুখালী, বরগুনার আমতলী, কিশোরগঞ্জ ও কুমিল্লার বুড়িচংয়ে এসব ঘটনা ঘটে। ব্যুরো ও প্রতিনিধিদের পাঠানো খবর-





ধামরাই (ঢাকা) : রোববার দুপুর ১২টার দিকে শ্রীরামপুর মধ্যপাড়া মহল্লার মতিউর রহমানের ছেলে ষষ্ঠ শ্রেণির ছাত্র মো. ইমরান হোসেন তার মায়ের জন্য সদাই কিনতে বাজারে যায়। ফেরার পথে ঢাকা-আরিচা মহাসড়কের গাজীখালী নদীর ব্রিজের পশ্চিম পাশে নিলাচলের একটি বেপরোয়া গতির বাসের ধাক্কায় ঘটনাস্থলেই তার মৃত্যু হয়। প্রত্যক্ষদর্শীরা জানান, বাসটি ফুটপাতের ওপর ওঠে ইমরানকে চাপা দেয়। পরে হাইওয়ে পুলিশ বাসটি জব্দ করে গোলড়া হাইওয়ে থানায় নিয়ে যায়। প্রতিবেশীরা জানান, মাত্র ৭ দিন আগে রোববার সকালে একই স্থানে রাস্তা পার হওয়ার সময় সড়ক দুর্ঘটনায় মারা যান ইমরানের বাবা মতিউর রহমান। এতে শোকে পাথর হয়ে গেছেন পরিবারের সদস্যরা। স্বামী-সন্তানকে হারিয়ে বুকফাটা আহাজারি করছেন ইমরানের মা।




চট্টগ্রাম : ট্রাকের ধাক্কায় বাসের ছাদ থেকে পড়ে আবদুস ছাত্তার (৫৫) নামে এক ব্যক্তি মারা গেছেন। রোববার দুপুরে কর্ণফুলী থানার মইজ্জারটেক এলাকার ফসিল পেট্রলপাম্পসংলগ্ন স্থানে এ ঘটনা ঘটে। নিহত আবদুস ছাত্তার আনোয়ারা উপজেলার বৈরাগ ইউনিয়নের দক্ষিণ বন্দর গ্রামের বাদশা মিয়ার ছেলে। পুলিশ জানায়, মইজ্জারটেক পেট্রলপাম্পসংলগ্ন এলাকায় ইউটার্ন নিচ্ছিল একটি ট্রাক। নিয়ন্ত্রণ হারিয়ে সেটি আনোয়ারাগামী একটি লোকাল মিনিবাসের পেছন দিকে ধাক্কা দেয়। এতে বাসের ছাদে থাকা সাত্তার ছিটকে নিচে পড়ে যান। এতে ঘটনাস্থলেই তার মৃত্যু হয়।
দিনাজপুর : পৃথক ঘটনায় দু’জনের মৃত্যু হয়েছে। এরা হলেন- রিকশা ভ্যানচালক সিরাজুল ইসলাম (৪৭) ও গৃহবধূ আঁখি আক্তার (২২)। রোববার সকালে দিনাজপুর-পার্বতীপুর সড়কে চিরিরবন্দর উপজেলার হাজীর মোড়ে ট্রাক্টরচাপায় নিহত হন সিরাজুল। তিনি চিরিরবন্দর উপজেলার আবদুলপুর ইউনিয়নের সুখদেবপুর গ্রামের মৃত আবদুল বাকীর ছেলে। অন্যদিকে বিকালে কাহারোল উপজেলার রসুলপুর ইউনিয়ন পরিষদের সামনে ট্রাক্টরের ধাক্কায় আঁখি আক্তার মারা যান। তিনি রসুলপুর ইউনিয়নের রসুলপুর গ্রামের শাহিন আলমের স্ত্রী।
নওগাঁ : মহাদেবপুরে বালুবাহী ট্রাকের চাপায় সাইফুল ইসলাম সাজু (৪২) নামে এক মোটরসাইকেল আরোহীর মৃত্যু হয়েছে। রোববার বেলা ৩টার দিকে মহাদেবপুর-পত্নীতলা সড়কের এনায়েতপুর মোড় এলাকায় এ দুর্ঘটনা ঘটে। সাইফুল ইসলাম জয়পুরহাট সদর উপজেলার আউশগাড়া গ্রামের নছির উদ্দিন মণ্ডলের ছেলে।
মধুখালী (ফরিদপুর) : রোববার সকালে উপজেলার আড়পাড়া উচ্চ বিদ্যালয়ের সামনে রাস্তা পার হওয়ার সময় যাত্রীবাহী বাসের ধাক্কায় ওই বিদ্যালয়ের ষষ্ঠ শ্রেণির ছাত্র ফাহিম আজমল (১১) নিহত হয়েছে। নিহত মধুখালী উপজেলার আড়পাড়া গ্রামের মো. জাহাঙ্গীর আলমের ছেলে।
আমতলী (বরগুনা) : রোববার বিকালে আমতলী-কুয়াকাটা মহাসড়কের খলিয়ান নামক স্থানে সৌদিয়া পরিবহনের বাসের চাপায় আমিনুর নামে ৫ বছরের এক শিশু মারা গেছে। সে স্থানীয় এমএসবি ব্রিকসের শ্রমিক মনজু ফরাজীর ছেলে।
কিশোরগঞ্জ (নীলফামারী) : শ্যালো ইঞ্জিন চালিত ভটভটির ধাক্কায় মংলু মিয়া নামে এক রিকশাভ্যান চালকের মৃত্যু হয়েছে। শনিবার রাতে রংপুর মেডিকেল কলেজ হাসপাতালে চিকিৎসাধীন অবস্থায় তার মৃত্যু হয়। এদিন সকালে দুর্ঘটনায় গুরুতর আহত হন তিনি। নিহত মংলু নিতাই ইউনিয়নের পানিয়াল পুকুর কাছুপাড়া গ্রামের আবুল হোসেনের ছেলে।
বুড়িচং (কুমিল্লা) : শনিবার রাত পৌনে ৯টার দিকে কুমিল্লা-বাগড়া সড়কের বুড়িচং উপজেলার ফকির বাজার-জঙ্গলবাড়ি মোড়ে সিএনজি অটোরিকশা উল্টে খোরশেদ আলম (৩৫) নামে একজন নিহত ও ৩ জন আহত হয়েছেন। নিহত খোরশেদ বুড়িচংয়ের আনন্দপুর গ্রামের তাজুল ইসলামের ছেলে।

ঢাকার ধামরাইয়ে সড়ক দুর্ঘটনায় বাবার মৃত্যুর ৭ দিনের মাথায় রোববার একই স্থানে বাসের ধাক্কায় ছেলের মৃত্যু হয়েছে। এ ঘটনায় শোকে স্তব্ধ ও বিস্মিত হয়েছেন স্বজন ও স্থানীয়রা। একই দিন এবং শনিবার রাতে দেশের বিভিন্ন স্থানে সড়কে প্রাণ হারিয়েছেন আরও ৮ জন। চট্টগ্রাম, দিনাজপুর, নওগাঁ, ফরিদপুরের মধুখালী, বরগুনার আমতলী, কিশোরগঞ্জ ও কুমিল্লার বুড়িচংয়ে এসব ঘটনা ঘটে। ব্যুরো ও প্রতিনিধিদের পাঠানো খবর-